CELEX: 32021R1951
Language: sk
Date: 2021-11-10 00:00:00
Title: Delegované nariadenie Komisie (EÚ) 2021/1951 z 10. novembra 2021, ktorým sa mení smernica Európskeho parlamentu a Rady 2014/23/EÚ, pokiaľ ide o finančné limity pre koncesie (Text s významom pre EHP)

11.11.2021   
               
               
                  SK
               
               
                  Úradný vestník Európskej únie
               
               
                  L 398/21
               
            
         DELEGOVANÉ NARIADENIE KOMISIE (EÚ) 2021/1951
         z 10. novembra 2021,
         ktorým sa mení smernica Európskeho parlamentu a Rady 2014/23/EÚ, pokiaľ ide o finančné limity pre koncesie
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2014/23/EÚ z 26. februára 2014 o udeľovaní koncesií (1), a najmä na jej článok 9 ods. 4 druhý pododsek,
         keďže:
         
                     (1)
                  
                  
                     Rada rozhodnutím 2014/115/EÚ (2) schválila protokol, ktorým sa mení Dohoda o vládnom obstarávaní (3) uzatvorená v rámci Svetovej obchodnej organizácie. Zmenená dohoda o vládnom obstarávaní (ďalej len „dohoda“) je plurilaterálnym nástrojom a jej účelom je vzájomné otvorenie trhov vládneho obstarávania medzi stranami. Dohoda sa uplatňuje na každú zákazku, ktorej hodnota dosiahne alebo presiahne sumy („finančné limity“) stanovené v dohode a vyjadrené v zvláštnych právach čerpania.
                  
               
                     (2)
                  
                  
                     Jedným z cieľov smernice 2014/23/EÚ je umožniť obstarávateľom a verejným obstarávateľom, ktorí uvedenú smernicu uplatňujú, aby súčasne dodržiavali aj záväzky stanovené v dohode. Aby sa zaistilo, že finančný limit pre koncesie stanovený v článku 8 ods. 1 smernice 2014/23/EÚ zodpovedá finančnému limitu pre koncesie stanovenému v dohode, je potrebné zrevidovať finančný limit stanovený v uvedenej smernici.
                  
               
                     (3)
                  
                  
                     V článku 9 ods. 1 smernice 2014/23/EÚ sa vyžaduje, aby Komisia každé dva roky zrevidovala finančné limity s účinnosťou od 1. januára. Finančné limity na roky 2022 – 2023 by sa preto mali uplatňovať od 1. januára 2022.
                  
               
                     (4)
                  
                  
                     Smernica 2014/23/EÚ by sa preto mala zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            V článku 8 ods. 1 smernice 2014/23/EÚ sa suma „5 350 000 EUR“ nahrádza sumou „5 382 000 EUR“.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. januára 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. novembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 94, 28.3.2014, s. 1.
         
            (2)  Rozhodnutie Rady 2014/115/EÚ z 2. decembra 2013 o uzavretí Protokolu, ktorým sa mení Dohoda o vládnom obstarávaní (Ú. v. EÚ L 68, 7.3.2014, s. 1).
         
            (3)  Ú. v. EÚ L 68, 7.3.2014, s. 2.